Rusia bllokon faqet në internet të Zërit të Amerikës dhe BBC-së 
Zëri i Amerikës tha se do të vazhdojë të përdorë mekanizma dhe burime që do t’i bëjnë të mundur audiencës të shmangë përpjekjet e Rusisë për të bllokuar përmbajtjen e tij
Rusia ka bllokuar faqet e internetit, brenda territorit të saj, të disa organizatave të huaja mediatike, mes së cilave Zëri i Amerikës, Radio Evropa e Lirë, BBC dhe Deutsche Welle, duke i akuzuar ato për përhapje të informacionit të rremë në lidhje me luftën e saj në Ukrainë. Agjencia ruse që mbikëqyr mjetet e informimit ‘Roskomnadzor’ tha të premten se arsyeja për kufizimet është se këto organizata mediatike kanë përhapur gënjeshtra sipas saj mbi thelbin e operacionit special ushtarak në Ukrainë, formën e tij, metodat e operacioneve luftarake (sulmet ndaj popullatës, goditjet në infrastrukturën civile), humbjet e forcave të armatosura ruse dhe viktimat civile. Drejtoresha në detyrë e Zërit të Amerikës, Yolanda Lopez tha se audienca meriton qasje tek lajmet e bazuara në fakte që boton Zëri i Amerikës në këtë kohë kritike, jo vetëm për luftën në Ukrainë por edhe për gjithë zhvillimet e rëndësishme ndërkombëtare që ndikojnë tek jeta e audiencës sonë. Por më pas BBC-ja njoftoi se është duke pezulluar përkohësisht punën e të gjithë gazetarëve të saj në Rusi, në përgjigje të një ligji të ri që kërcënon gazetarët me burg. Parlamenti rus ka miratuar një ligj që e bën shkelje përhapjen e informacionit "të rremë" për forcat e armatosura. Kremlini kërkon që konflikti të mos quhet luftë. Ai vetë e quan atë një "operacion special ushtarak". "Ky legjislacion duket se kriminalizon procesin e gazetarisë së pavarur. Nuk na lë zgjidhje tjetër veçse të pezullojmë përkohësisht punën e të gjithë gazetarëve të BBC News dhe personelit të tyre mbështetës brenda Federatës Ruse, ndërkohë që vlerësojmë implikimet e plota të këtij zhvillimi të padëshiruar”, tha Drejtori i Përgjithshëm i BBC-së, Tim Davie. Ndërkohë gazeta ruse Novaya Gazeta, redaktori i së cilës Dmitry Muratov ishte një nga fituesit e Çmimit Nobel për Paqen vitin e kaluar, tha të premten se do të hiqte materialet mbi veprimet ushtarake të Rusisë në Ukrainë nga faqja e saj e internetit për shkak të censurës. Gazeta tha se do të vazhdojë të raportojë mbi pasojat me të cilat po përballet Rusia, përfshirë thellimin e krizës ekonomike dhe persekutimin e disidentëve. Gazeta tha se nuk mund të rrezikonte lirinë e personelit të saj, por gjithashtu nuk mund të injoronte dëshirën e lexuesve të saj për të vazhduar punën, edhe nën censurë ushtarake. Ajo tha se si rrjedhim po hiqte materialet "mbi këtë temë" nga faqja e saj e internetit dhe rrjetet sociale. Rusia ka thënë vazhdimisht se organizatat e mediatike perëndimore ofrojnë një pikëpamje të pjesshme dhe shpesh anti-ruse, ndërkohë që siç thotë Moska, ato kanë dështuar të vendosin para përgjegjësisë udhëheqësit e vendeve të tyre për luftërat e huaja shkatërruese si Iraku apo dhe për korrupsionin. Këtë javë Bashkimi Evropian ndaloi mediat ruse të kontrolluara nga shteti, si RT dhe Sputnik. Facebook-u, Google, YouTube dhe TikTok-u kanë bllokuar tashmë qasjen në vendet e BE-së të RT-së dhe Sputnik-ut. Twitter-i ka njoftuar se do t’i bashkohet kësaj mase të BE-së.